นายกรัฐมนตรี ติดตามสถานการณ์การแพร่ระบาดโรคติดเชื้อไวรัสโคโรนา 2019  ก่อนพิจารณามาตรการผ่อนคลาย ระยะ 2
นายกรัฐมนตรี ติดตามสถานการณ์การแพร่ระบาดโรคติดเชื้อไวรัสโคโรนา 2019 ก่อนพิจารณามาตรการผ่อนคลาย ระยะ 2พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินทางเข้าปฏิบัติงานที่ทำเนียบรัฐบาลตามปกติ ตั้งแต่ช่วงเช้า โดยเป็นประธานการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ณ ตึกสันติไมตรี ซึ่งมีหน่วยงานที่เกี่ยวข้องเข้าร่วมการประชุม และคาดว่าจะมีการรายงานสถานการณ์การแพร่ระบาดของโรคโควิด-19 หลังมีมาตรการผ่อนคลายในบางกิจการและกิจกรรม เมื่อวันที่ 3 พฤษภาคมที่ผ่านมา รวมถึงตัวเลขผู้ติดเชื้อรายใหม่ที่ลดลงอย่างต่อเนื่อง อาจมีการพิจารณาผ่อนคลายมาตรการในระยะที่ 2 ต่อไป ตลอดจนรับทราบความคืบหน้ามาตรการช่วยเหลือเยียวยาผู้ได้รับผลกระทบจากโควิด-19 อีกทั้งคาดว่าจะมีการรายงานถึงการจัดเตรียมสถานที่ State quarantine เพื่อรองรับประชาชนคนไทยที่ทยอยเดินทางกลับจากต่างประเทศ ทั้งบริเวณด่านชายแดนและในจังหวัดต่างๆจากนั้นช่วงบ่าย นายกรัฐมนตรี เปิดโอกาสให้นายแอลลัน เจมส์ มักคินนัน (H.E. Mr. Allan James McKinnon) เอกอัครราชทูตเครือรัฐออสเตรเลียประจำประเทศไทย เข้าเยี่ยมคารวะเนื่องในโอกาสเข้ารับหน้าที่ ณ ห้องสีงาช้าง ตึกไทยคู่ฟ้า ทำเนียบรัฐบาล และจะเป็นประธานการประชุมคณะกรรมการนโยบายเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย